Návrh účasti delegácie Slovenskej republiky na 

XIV. konferencii OSN o obchode a rozvoji (UNCTAD) v dňoch 17. - 22. júla 2016 v Nairobi, Keňa

Cieľom predkladaného materiálu „Návrh účasti delegácie Slovenskej republiky na XIV. konferencii OSN o obchode a rozvoji (UNCTAD – United Nations Conference on Trade and Development) v dňoch 17. - 22. júla 2016 v Nairobi, Keňa je schváliť účasť delegácie SR na tohtoročnej XIV. konferencii OSN o obchode a rozvoji (UNCTAD XIV).

Materiál obsahuje návrh smernice pre postup delegácie na podujatí, tzv. „red lines“ dohodnuté na úrovni ČŠ EÚ, a je v súlade so zameraním zahraničnej a európskej politiky SR.

Konferencia OSN o obchode a rozvoji UNCTAD bola ustanovená rezolúciou Valného zhromaždenia OSN číslo 1995 (XIX) v roku 1964  ako trvalý orgán  OSN  na  základe odporúčania I. konferencie Spojených národov o obchode a rozvoji.

Hlavným poslaním UNCTAD je podpora rozvoja medzinárodného obchodu s cieľom urýchlenia ekonomického rozvoja, najmä rozvojových krajín a najmenej rozvinutých krajín (LDCs). Úlohu UNCTAD možno zhrnúť do troch oblastí:

· slúži ako fórum pre medzivládnu diskusiu na úrovni expertov o rôznych otázkach týkajúcich sa svetového obchodu,

· je centrom pre výskum, zber údajov a analýzy, ktoré tvoria základ diskusií expertov a vládnych predstaviteľov,

· poskytuje, v spolupráci s inými organizáciami a donormi, technickú spoluprácu podľa potrieb rozvojových krajín a LDCs.

Ostatná konferencia - UNCTAD XIII. sa uskutočnila v Dohe, Katar v r. 2012 (posledné tri konferencie sa konali každé štyri roky) a SR sa jej zúčastnila na úrovni vedúceho zastupiteľského úradu SR v Kuvajte. 

Katarská konferencia prijala dva výsledné dokumenty - Mandát z Dohy, ktorý zohľadňuje posudzované kľúčové priority konferencie (financie by mali podporovať reálnu ekonomiku smerom k udržateľnému, trvalému, inkluzívnemu a spravodlivému hospodárskemu rastu a udržateľnému rozvoju) a deklaráciu "Manar", ktorá venuje podporu propagačným aktivitám organizácie ohľadom inkluzívneho rozvoja (deklaruje silnú podporu snahám UNCTAD ohľadom inkluzívneho rozvoja prostredníctvom obchodu a štrukturálnych zmien na najbližšie štyri roky). 

Agenda, ktorej sa venuje UNCTAD, nebola prioritou zahranično-obchodných aktivít SR. Problematike UNCTAD sa nevenovala primeraná pozornosť aj s ohľadom na organizačné zmeny – presun agendy z MH SR na MZVaEZ SR. Určité aktivity boli vyvíjané zo strany MF SR, ktorého zástupcovia sa zúčastňovali niektorých podujatí organizovaných UNCTAD.  

Tohtoročná konferencia sa bude konať na základe rozhodnutia Valného zhromaždenia (70/541), ktoré prijalo ponuku kenskej strany, aby vláda Kene hostila XIV. konferenciu OSN o obchode a rozvoji. Konferencia sa bude konať od 17. do 22. júla 2016 v Nairobi (v medzinárodnom konferenčnom centre Kenyatta /KICC/). Otvárací ceremoniál sa uskutoční v nedeľu 17. júla 2016 o 16 hod., nasledovať bude slávnostná večera. Konferencia bude zahŕňať sériu podujatí viacerých zúčastnených strán vrátane summitu svetových lídrov, podujatia na vysokej úrovni, ministerského okrúhleho stola, sprievodných akcií, Svetového investičného fóra, Globálneho komoditného fóra, Globálneho fóra služieb, Fóra občianskej spoločnosti a Fóra mládeže. 

Najvyšším orgánom UNCTAD je konferencia ministrov, ktorá umožňuje stretnutie najvyšších predstaviteľov zodpovedných za problematiku obchodu a rozvoja, zameranej na podporu rozvojových a najmenej rozvinutých krajín. Počas ministerskej rady bude prijímaná deklarácia, pričom SR svoj postoj koordinuje v rámci „red lines“ dohodnutých na úrovni ČŠ EÚ. Východiskovým dokumentom je tzv. „Zero draft“, ktorý bol spracovaný PrepCom. Do draftovania textu boli zaangažovaní najmä veľkí donori a realizátori technickej pomoci (napr. DE, FR, UK atď.), SR pripomienky nevzniesla.  

Návrh nemá vplyv na podnikateľské prostredie, sociálne vplyvy, ani vplyv na životné prostredie a informatizáciu spoločnosti. 

Cestovné a pobytové výdavky súvisiace s účasťou delegácie MZVaEZ SR a MH SR  na XIV. konferencii OSN pre obchod a rozvoj budú zabezpečené v rámci výdavkov na zahraničné pracovné cesty, resp. rozpočtu PRES (MZVaEZ SR). Účasť členov delegácie z MF SR bude hradená z príslušnej rozpočtovej kapitoly vysielajúceho rezortu.      

Smernica pre postup delegácie SR na XIV. konferencii OSN o obchode a rozvoji 17. ‑ 22. júla 2016, Nairobi, Keňa

 

Hlavným dôvodom účasti delegácie SR na XIV. konferencii UNCTAD je výkon funkcie predsedníckej krajiny v Rade EÚ. Z titulu tejto funkcie a skutočnosti, že agenda patrí medzi tzv. zdieľané kompetencie, od predsedníckej krajiny sa očakáva aktívna účasť na negociovaní podoby záverečného dokumentu konferencie v jednotlivých regionálnych zoskupeniach v zastúpení ČŠ EÚ. Delegácia SR sa bude v rámci toho pridržiavať „red lines“ a postupovať v koordinácii s ČŠ EÚ nasledovne:  

· zdôrazňovať komparatívne výhody UNCTAD,

· hlavné zameranie UNCTAD má byť na LDCs - najmenej rozvinuté krajiny (ako i na malé ostrovné rozvojové štáty /SIDS/, vnútrozemské rozvojové krajiny /LLDCs/  a zraniteľné, štrukturálne slabé ekonomiky), 

· neprekračovať mandát UNCTAD a nezasahovať do mandátu iných organizácií, najmä vo vzťahu k Agende z Adis/Agenda 2030, Svetovej obchodnej organizácie (WTO), Medzinárodného menového fondu (MMF), tém dotýkajúcich sa Svetovej organizácie pre duševné vlastníctvo (WIPO), osobitne reštrukturalizácie verejného dlhu; dodržiavať ciele partnerstva a spolupráce s ostatnými relevantnými inštitúciami,

· posilniť jazyk/zachovať ciele vo vzťahu ku reforme vládnutia (Results based management),

· pridŕžať sa cieľov/jazyka ohľadom problematiky rodovej rovnosti/posilnenia postavenia žien,

· ciele trvalo udržateľného rozvoja (SDGs) definujú ďalší postup: UNCTAD sa musí zamerať na implementáciu cieľov SDGs (najmä SDG17), nie na ich opätovné vytváranie,

· prioritou UNCTAD musí zostať investovanie, avšak nezachádzať do problematiky riešenia sporov zahraničných investorov (ISDS)/arbitrážnych sporov,

· nepresadzovať otázky daní a daňových únikov ako agendu UNCTAD,

· pridržiavať sa jazyka Medzinárodného obchodného centra (ITC) (ods. 60s) a Virtuálneho inštitútu (ods. 60bb).

